**ВПИСВАНЕ И ЗАЛИЧАВАНЕ ОТ РЕГИСТЪРА НА СОЦИАЛНИТЕ ПРЕДПРИЯТИЯ**

*Дата на последна редакция: 19.09.2022 г.*

**Нормативна уредба**

Административнопроцесуален кодекс (АПК)

Закон за насърчаване на заетостта (ЗНЗ)

Закон за предприятията на социалната и солидарна икономика (ЗПССИ)

Закон за електронното управление (ЗЕУ)

Правилник за прилагане на Закона за предприятията на социалната и солидарна икономика (ППЗПССИ)

**Юридическа характеристика**

Настоящата процедура има за цел да уреди условията и реда за вписване и заличаване от регистъра на социалните предприятия, наричан по-нататък регистъра.

Министерството на труда и социалната политика (МТСП) създава, води и поддържа регистъра съгласно чл. 10 и 11 ЗПССИ като единен национален административен регистър. Информацията в регистъра се съхранява в информационна система, която поддържа национална база данни. За целите на изпълнение на ППЗПССИ информационната система се свързва по електронен път съгласно ЗЕУ за автоматичен обмен на данни с Търговския регистър и регистъра на юридическите лица с нестопанска цел, регистър БУЛСТАТ и Средата за междурегистров обмен (RegiX) (чл. 2 ППЗПССИ).

Легални дефиниции на някои от понятията, които са използвани:

- "бездомно лице" е лице, което не притежава собствено жилище, не е в състояние да наеме жилище със собствени средства и не е настанено в общинско жилище по реда на Закона за общинската собственост и/или което поради инцидентно възникнали обстоятелства (пожар, природни бедствия, срутване на сграда и други) е останало без подслон;

- "социална дейност" е всяка дейност, която произвежда социална добавена стойност, определена съгласно методиката по чл. 7, т. 1 ЗПССИ, и е насочена към постигането на социална цел в подкрепа на лицата по чл. 7, т. 4 ЗПССИ и тяхното социално включване, повишаване на жизнения им стандарт, подобряване на достъпа им до пазара на труда и до образование и защитата на техните права, както и за подобряване на жизнената среда чрез опазването на околната среда и биоразнообразието и в подкрепа на екологичния баланс;

- "социално предприятие" е предприятие, което независимо от правноорганизационната си форма има за предмет на дейност производство на стоки или предоставяне на услуги, като съчетава икономически резултати със социални цели, постига измерима, положителна социална добавена стойност, управлява се прозрачно с участието на членовете, работниците или служителите при вземане на управленски решения, осъществява своята икономическа дейност, като част от средносписъчния брой на персонала са лица по чл. 7, т. 4 ЗПССИ и/или като печалбата преимуществено се разходва за осъществяване на социална дейност и/или социална цел съгласно учредителния договор или устав;

- "социална добавена стойност" е постигнатият социален ефект за целевата група в резултат от извършваната от социалното предприятие дейност, като се вземат предвид както положителните, така и отрицателните промени и съпътстващите ефекти в резултат от други действия или липса на действия от страна на социалното предприятие;

- "социална цел" е цел в подкрепа на лица по чл. 7, т. 4 ЗПССИ по отношение на тяхната заетост, социално включване, повишаване на жизнения им стандарт, подобряване на достъпа им до образование и професионална квалификация и защита на техните права, както и за подобряване средата на живот чрез опазването на околната среда и биоразнообразието и в подкрепа на екологичния баланс (§ 1, т. 1, 4, 5, 7 и 8 ДР ЗПССИ);

- "продължително безработни" са безработни лица с непрекъснато поддържана регистрация в поделение на Агенцията по заетостта не по-малко от 12 месеца (§ 1, т. 3 ДР ЗПССИ във вр. с § 1, т. 2 ДР ЗНЗ).

**Осъществяване на процедурата**

I. Компетентен орган

Компетентен орган по настоящата процедура е министърът на труда и социалната политика (арг. от чл. 10, ал. 7, 13 и 17 ЗПССИ).

II. Заявител

Вписването в регистъра се извършва по искане на заинтересованото предприятие, а заличаването – по искане на социалното предприятие или служебно (чл. 10, ал. 1 ЗПССИ).

III. Нормативно установени изисквания

За вписване в регистъра социалното предприятие следва да отговаря на условията на чл. 7 и 8 ЗПССИ:

А) Социално предприятие клас А е всяко социално предприятие, независимо от правноорганизационната му форма, което отговаря на условията по чл. 7, т. 1, 2 и 3 ЗПССИ или по чл. 7, т. 1, 2 и 4 ЗПССИ:

1. осъществява социална дейност, която произвежда социална добавена стойност, определена съгласно методика, издадена от министъра на труда и социалната политика;

2. управлява се прозрачно с участие на членовете, работниците или служителите при вземане на решения по установена в учредителния договор, устава или друг устройствен документ процедура;

3. положителният счетоводен финансов резултат на предприятието след данъчно облагане за последния отчетен период се разходва повече от 50 на сто и не по-малко от 7500 лв. за осъществяване на социална дейност или цел;

4. не по-малко от 30 на сто и не по-малко от три лица от наетите в предприятието към датата на възникването на трудовото правоотношение са:

а) хора с трайни увреждания;

б) продължително безработни лица, които имат право на месечна социална помощ съгласно Закона за социално подпомагане и правилника за прилагането му;

в) лица до 29-годишна възраст, които нямат предходен професионален опит;

г) лица, настанени извън семейството по реда на чл. 26 от Закона за закрила на детето, включително след прекратяване на настаняването им;

д) безработни лица над 55 години, които са регистрирани в дирекция "Бюро по труда";

е) лица, които отглеждат деца с трайни увреждания и получават помощи по чл. 8д от Закона за семейни помощи за деца;

ж) лица, изтърпели наказание лишаване от свобода за срок, не по-кратък от 5 години, ако краят на наказанието е настъпил през последните три години от постъпването на работа;

з) лица със зависимост към алкохол или наркотични вещества, преминали успешно лечебна или психосоциална рехабилитационна програма през последните две години преди постъпването на работа, което се удостоверява чрез документ, издаден от лицата, при които е проведено лечението или психосоциалната рехабилитация;

и) бездомни лица по смисъла на § 1, т. 1 ДР ЗПССИ;

к) чужденци, получили закрила в Република България по реда на Закона за убежището и бежанците през последните три години от постъпването им на работа;

л) лица, получили статут на специална закрила по реда на Закона за борба с трафика на хора;

м) лица, пострадали от домашно насилие по смисъла на Закона за защита от домашното насилие.

Б) Социално предприятие клас А+ е всяко предприятие, независимо от правноорганизационната му форма, което отговаря на всички условия по чл. 7 ЗПССИ или на условията за социално предприятие клас А и на едно от следните допълнителни условия:

1. социалната добавена стойност се осъществява изцяло в административните граници на общини, които за предходната година имат равнище на безработица, равно или по-високо от средното за страната спрямо наличните статистически данни към датата на подаването на заявлението;

2. положителният счетоводен финансов резултат на предприятието след данъчно облагане се разходва повече от 50 на сто и не по-малко от 75 000 лв. за осъществяване на социална дейност;

3. най-малко 30 от наетите са лица по чл. 7, т. 4 ЗПССИ и са работили без прекъсване в предприятието през последните 6 месеца.

IV. Необходими документи

За вписване в регистъра лицата подават ЗЯВЛЕНИЕ за социалните предприятия клас А или ЗАЯВЛЕНИЕ за социалните предприятия клас А+.

Към заявлението за вписване се прилагат:

- документи, съгласно чл. 4 и 5 ППЗПССИ, които удостоверяват изпълнението на условията по чл. 7 и 8 ЗПССИ за вписване в регистъра – предоставят се в препис, заверен от лицето, което представлява предприятието, или в нотариално заверен препис;

- изрично пълномощно с нотариална заверка на подписа – когато заявлението произлиза от лице, което не е законен представител на предприятието (чл. 10, ал. 4 и 6 ЗПССИ).

За заличаване от регистъра лицата подават ЗАЯВЛЕНИЕ за доброволно заличаване от регистъра.

Вписването в регистъра, както и доброволното заличаване от него се извършват чрез заявление на заинтересованото предприятие, което съдържа реквизитите по чл. 10, ал. 3 ЗПССИ.

Забележка: Когато в заявлението или в приложените към него документи са посочени лични данни, които не се изискват по закон, е необходимо изрично съгласие от предоставилите ги лица за тяхното обработване от регистъра съгласно изискванията за защита на личните данни (чл. 10, ал. 5 ЗПССИ).

V. Вътрешен ход на процедурата

Заявленията за вписване в регистъра и за доброволно заличаване, както и приложените към тях документи, удостоверяващи изпълнението на нормативно установените изисквания, се подават до министъра на труда и социалната политика или оправомощено от него длъжностно лице по електронен път или на хартиен носител. При подаване на заявлението за вписване в регистъра на хартиен носител приложените към него документи се заверяват от заявителя с гриф "вярно с оригинала" (чл. 10, ал. 18 ЗПССИ и чл. 7 ППЗПССИ).

Заявленията и уведомленията, както и документите, които се прилагат към тях, може да се подават в електронна форма, подписани с усъвършенстван електронен подпис, усъвършенстван електронен подпис, основан на квалифицирано удостоверение за електронни подписи, или с квалифициран електронен подпис съгласно изискванията на Регламент (ЕС) № 910/2014 на Европейския парламент и на Съвета от 23 юли 2014 г. относно електронната идентификация и удостоверителните услуги при електронни трансакции на вътрешния пазар, на ЗЕУ и на Закона за електронния документ и електронните удостоверителни услуги (чл. 10, ал. 19 ЗПССИ).

Когато са спазени изискванията за вписване, компетентният орган в 14-дневен срок от подаването на заявлението за вписване издава удостоверение на предприятието за вписването в регистъра. Предприятията, получили удостоверение за вписване в регистъра, имат право да добавят към наименованието и правната си форма думите "социално предприятие", а стоките или услугите, които предоставят, да обозначават с думите "продукт на социално предприятие".

В случай на несъответствия и/или непълноти на заявлението или приложените към него документи заявителят се уведомява писмено да ги отстрани в 14-дневен срок от датата на получаването на уведомлението. В този случай заявлението и документите се смятат за подадени от датата на получаването на уведомлението.

В случаите, когато се налагат допълнителни проучвания и/или съгласувания с други институции, срокът за издаване на удостоверение или за отказ може да бъде удължен, но не повече от 14 дни, за което заявителят се уведомява писмено.

В случай че несъответствията и/или непълнотите не бъдат отстранени в определения срок, министърът на труда и социалната политика или оправомощено от него длъжностно лице издава заповед, с която по искането се постановява отказ. Заявителят се уведомява за направения отказ по реда, определен в чл. 61 АПК. Отказът може да се обжалва по реда на АПК.

Социално предприятие клас А, вписано в регистъра, трябва в срок един месец от всяка трета година от датата на вписването си да предостави на компетентния орган документите, които удостоверяват, че продължава да отговаря на условията за вписване.

Социално предприятие клас А+, вписано в регистъра, трябва в срок един месец от всяка втора година от датата на вписването си да предостави на органа по вписването документите, които удостоверяват, че продължава да отговаря на условията за вписване.

Когато социално предприятие не изпълни в срок задължението си по чл. 10, ал. 11 или 12 ЗПССИ или когато от подадените документи е видно, че някое от условията не е изпълнено, компетентният орган издава заповед, с която го заличава от регистъра. Заповедта се съобщава на представляващия предприятието по реда, определен в чл. 61 АПК. Заповедта може да се обжалва по реда на АПК.

В случай че от подадените документи е видно, че социално предприятие клас А+ вече не отговаря на условията за социално предприятие от този клас, но продължава да отговаря на тези за социално предприятие клас А, компетентният орган издава заповед, с която го пререгистрира като социално предприятие клас А в регистъра. Заповедта се съобщава на представляващия предприятието по реда, определен в чл. 61 АПК. Заповедта може да се обжалва по реда на АПК.

Социално предприятие клас А не подлежи на заличаване от регистъра, когато независимо от отрицателния си счетоводен финансов резултат разходва сума за осъществяване на социална дейност и/или социална цел, не по-малка от сумата, разходвана през предхождащия последния отчетен период, когато счетоводният финансов резултат е бил положителен.

Социално предприятие клас А+ не губи придобития клас, когато независимо от отрицателния си счетоводен финансов резултат разходва сума за осъществяване на социална дейност и/или социална цел, не по-малка от сумата, разходвана през предхождащия последния отчетен период, когато счетоводният финансов резултат е бил положителен.

Социално предприятие, вписано в регистъра, може да поиска чрез подаване на заявление до компетентния орган да бъде заличено в срок до три месеца от заявлението (чл. 10, ал. 7-17 ЗПССИ).

VI. Такси

За вписване в регистъра на социалните предприятия, както и за заличаване от него държавни такси не се събират (чл. 10, ал. 20 ЗПССИ).

**Резултат от процедурата**

В резултат от процедурата се извършва вписване или заличаване от регистъра на социалните предприятия.

За изпълнение на възложените на компетентния орган правомощия по ЗПССИ чрез средата за междурегистров обмен се предоставя достъп до регистрите, администрирани от Националната агенция за приходите.

Регистърът на социалните предприятия е публичен и съдържа следната информация относно вписаните в него предприятия:

- наименованието, правноорганизационната форма и идентификационния номер на предприятието;

- класа на социалното предприятие;

- датата, основанието на вписването в регистъра и заличаването от него;

- основната стопанска и социална дейност и/или социална цел на предприятието.

Информацията от регистъра на социалните предприятия се публикува на интернет страницата на МТСП (чл. 10а и 11 ЗПССИ).

Министърът на труда и социалната политика насърчава социалните предприятия и им оказва подкрепа, като:

- предоставя методическа помощ при търсенето на специализирано финансиране за дейността им;

- провежда национални обучителни програми за развитие на управленския им капацитет;

- създава, регистрира и поддържа отличителна сертификационна марка за социалните предприятия и техните стоки или услуги, като я предоставя за безвъзмездно ползване от социалните предприятия, вписани в регистъра;

- предлага създаване на обективни индикатори за статистическа отчетност на социалната и солидарна икономика към Националния статистически институт, извършва анализи и предлага промени или нови мерки за насърчаване.

Насърчителните мерки в подкрепа на социалните предприятия се прилагат след вписване в регистъра (чл. 14 и 17 ЗПССИ).